પોરબંદર કોસ્ટ ગાર્ડ દ્વારા આજે વહેલી સવારે પોરબંદર દરિયાકિનારાની સફાઈ કરી “ઇન્ટરનેશનલ કોસ્ટલ ક્લીનઅપ ડે” ની ઉજવણી કરવામાં આવી હતી. આ તકે પોરબંદર કોસ્ટગાર્ડ હેડ ક્વાર્ટરનાં ઇન્ચાર્જ ડી આઈ જી પ્રવીણ કુમારે જણાવ્યું હતું કે, પૃથ્વી પર કુદરત દ્વારા ધરતી અને પાણીની કુદરતી બક્ષીસ આપવામાં આવી છે. અને તેથી જ કુદરત દ્વારા ધરતી અને સમુદ્ર એમ બન્નેનું અલગ અલગ કુદરતી સૌન્દર્યનું નિર્માણ કરવામાં આવ્યુ છે. જેથી જેટલી જરૂર જમીન કુદરતી સૌન્દર્યની સ્વચ્છતાની છે, તેટલીજ જરૂરત સમુદ્રી સૌન્દર્યની સ્વચ્છતાની પણ છે. તેમણે વધુમાં જણાવ્યું હતું કે, ભારતના બીચ પ્રદુષણને લીધે લાંબા સમયથી પ્રદુષિત થતા જાય છે. આ બીચ પ્રદુષિત થતા અટકે તે માટે જાગૃતતા તેમજ તેની સ્વચ્છતા માટે ની પણ જાગૃતતા લોકોમાં કેળવાય તે માટે કોસ્ટ ગાર્ડ દ્વારા આ પ્રકારના અભિયાન હાથ ધરવામાં આવે છે.